โกร่งนัดถกแหล่งเงินฮือผุดกองทุนสารพัด
“โกร่ง” นัด กยอ.ถกโอนหนี้กองทุนฟื้นฟูตั้งกองทุน 3.5 แสนล้านบาท ส่วน “ยิ่งลักษณ์” พิจารณา “แผนน้ำระยะยั่งยืน”
6 ม.ค. 2555

“โกร่ง” นัด กยอ.ถกโอนหนี้กองทุนฟื้นฟูตั้งกองทุน 3.5 แสนล้านบาท ส่วน “ยิ่งลักษณ์” พิจารณา “แผนน้ำระยะยั่งยืน”
นายวีรพงษ์ รามางกูร ประธานคณะกรรมการยุทธศาสตร์เพื่อการฟื้นฟูและสร้างอนาคตประเทศ (กยอ.) เปิดเผยว่า ในวันนี้จะมีการประชุม กยอ. ส่วนจะมีการพิจารณาร่าง พ.ร.ก.การโอนหนี้ให้กองทุนเพื่อฟื้นฟูและพัฒนาสถาบันการเงิน เพื่อลดภาระทางการเงินของรัฐบาลและการจัดตั้งกองทุนสร้างอนาคตประเทศ 3.5 แสนล้านบาท หรือไม่ ยังไม่ทราบ ต้องรอหลังการประชุม
แหล่งข่าวจาก กยอ.ระบุว่า กยอ.จะพิจารณาแนวทางโอนหนี้กองทุนฟื้นฟูฯ และไม่ให้นับรวมหนี้ส่วนนี้เป็นหนี้สาธารณะ การจัดหาแหล่งเงินลงทุนโครงการด้านน้ำ เช่น การตั้งกองทุนเพื่อสร้างอนาคตของประเทศ การขยายการดำเนินงานกองทุนวายุภักษ์ จัดตั้งกองทุนประกันภัย และจัดตั้งองค์กรบริหารจัดการน้ำ 
ขณะที่ช่วงเช้าวันเดียวกัน น.ส.ยิ่งลักษณ์ ชินวัตร นายกรัฐมนตรี ได้เรียกประชุมคณะกรรมการยุทธศาสตร์เพื่อการวางระบบบริหารจัดการทรัพยากรน้ำ (กยน.) 
นายวิเชียร ชวลิต เลขาธิการร่วม กยน. ระบุว่า จะพิจารณารายละเอียดโครงการลงทุนด้านน้ำระยะยั่งยืน ก่อนเสนอให้คณะรัฐมนตรี (ครม.) ให้ความเห็นชอบต่อไป พร้อมทั้งจะมีการติดตามความคืบหน้าการลงทุนระบบน้ำระยะสั้นที่ ครม.อนุมัติวงเงิน 1.7 หมื่นล้านบาท โดยจะเร่งรัดลงทุนให้แล้วเสร็จก่อนฤดูฝนปีนี้
นายกิจจา ผลภาษี ประธานคณะอนุกรรมการจัดทำแผนป้องกันปัญหาน้ำท่วมระยะยั่งยืน กยน. กล่าวว่า จะเสนอแผนจัดการน้ำระยะยั่งยืนให้ กยน.พิจารณา ซึ่งประกอบด้วยแผนการจัดการน้ำ ต้นน้ำ กลางน้ำ และปลายน้ำ ก่อนของรับการจัดสรรงบประมาณเพื่อลงทุนต่อไป